钦定古今图书集成/明伦汇编/氏族典/第579卷 > 《凌迪知万姓统谱》 > 耶律古
## 钦定古今图书集成/明伦汇编/氏族典/第579卷 > 《凌迪知万姓统谱》 > 耶律古

按《辽史耶律铎臻传》，铎臻弟古，字涅剌昆，初名霞马
葛。太祖为于越，尝从略地山右，会李克用于云州，古
侍克用异之曰：“是儿骨相非常，不宜使在左右。”以故
太祖颇忌之。时方西讨，诸弟乱作，古陈殄灭之策，后
皆如言，以故锡赉甚厚。神册末，南伐，以古佐右皮室
详稳老古。老古中流矢，伤甚，太祖疑古，阴害之。古请
遣使问之，老古对曰：“无可疑者。”上意乃释。老古卒，遂
以古为右皮室详稳。既卒，太祖谓左右曰：“古死犹长
松自倒，非吾伐之也。”